**Συμπληρωματική έκθεση της Κοινοβουλευτικής Επιτροπής Μεταφορών, Επικοινωνιών και Έργων για τους κανονισμούς «Οι περί Αρχαιοτήτων (Τροποποιητικοί) Κανονισμοί του 2022»**

**Παρόντες:**

Μαρίνος Μουσιούττας, πρόεδρος Χρίστος Ορφανίδης

Κώστας Κώστα Ηλίας Μυριάνθους

Φωτεινή Τσιρίδου Σταύρος Παπαδούρης

Πρόδρομος Αλαμπρίτης **Μη μέλη της επιτροπής:**

Γιαννάκης Γαβριήλ Χαράλαμπος Θεοπέμπτου

Βαλεντίνος Φακοντής

Η Κοινοβουλευτική Επιτροπή Μεταφορών, Επικοινωνιών και Έργων επανεξέτασε τους πιο πάνω κανονισμούς, για τους οποίους υποβλήθηκε έκθεση στην ολομέλεια του σώματος στις 16 Ιουνίου 2022, σε δύο νέες συνεδρίες της που πραγματοποιήθηκαν στις 23 και στις 30 Ιουνίου 2022. Στο πλαίσιο της επανεξέτασης των υπό αναφορά κανονισμών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Μεταφορών, Επικοινωνιών και Έργων, του Τμήματος Αρχαιοτήτων του ίδιου υπουργείου και της Νομικής Υπηρεσίας της Δημοκρατίας.

Σημειώνεται ότι στο στάδιο της επανεξέτασης των κανονισμών παρευρέθηκαν επίσης τα μέλη της επιτροπής κ. Δημήτρης Δημητρίου και Χρύσανθος Σαββίδης.

Σημειώνεται περαιτέρω ότι η συζήτηση των εν λόγω κανονισμών αναβλήθηκε με απόφαση της ολομέλειας του σώματος, ημερομηνίας 16 Ιουνίου 2022, και οι κανονισμοί παραπέμφθηκαν εκ νέου στην Κοινοβουλευτική Επιτροπή Μεταφορών, Επικοινωνιών και Έργων για επανεξέταση ορισμένων ρυθμίσεων.

Σκοπός των προτεινόμενων κανονισμών, όπως αναφέρεται στην έκθεση που υποβλήθηκε στην ολομέλεια του σώματος στις 16 Ιουνίου 2022, είναι η τροποποίηση των περί Αρχαιοτήτων Κανονισμών, ώστε να καταργηθούν τα τέλη εισόδου σε αριθμό μουσείων που υπάγονται στο Τμήμα Αρχαιοτήτων, να επεκταθεί η δυνατότητα ελεύθερης εισόδου σε αρχαία μνημεία σε οικογένειες με τρία παιδιά και συνταξιούχους και να δοθεί η δυνατότητα τέλεσης πολιτικών γάμων σε καθορισμένα μουσεία και αρχαία μνημεία έναντι καταβολής τέλους για παραχώρηση χρήσης των εν λόγω χώρων.

Οι απόψεις των εμπλεκομένων, καθώς και τα ζητήματα που απασχόλησαν την επιτροπή στο αρχικό στάδιο της εξέτασής τους περιλαμβάνονται στην αρχική έκθεση της επιτροπής.

Στο πλαίσιο της επανεξέτασης των υπό αναφορά κανονισμών την επιτροπή απασχόλησαν τα ακόλουθα:

1. Το ενδεχόμενο να προκληθούν ζημιές σε μουσεία και αρχαία μνημεία από τη χρήση τους για την τέλεση πολιτικών γάμων, για την οποία χρήση παραχωρείται άδεια με βάση την εξουσία του διευθυντή του Τμήματος Αρχαιοτήτων, υπό οποιουσδήποτε όρους, προϋποθέσεις ή δεσμεύσεις κρίνει εύλογους ή αναγκαίους.
2. Η μεθοδολογία στη βάση της οποίας υπολογίστηκε ο προβλεπόμενος μέγιστος επιτρεπόμενος αριθμός παρευρισκομένων σε πολιτιστικές εκδηλώσεις που διεξάγονται σε αρχαία μνημεία, καθότι ο εν λόγω αριθμός είναι μεγάλος.
3. Το προβλεπόμενο ύψος του προστίμου που θα επιβάλλεται, σε περίπτωση παράβασης των προνοιών των κανονισμών αναφορικά με την τέλεση πολιτικών γάμων σε μουσεία ή αρχαία μνημεία, ενδέχεται να μην καλύπτει τυχόν ζημιές που θα προκληθούν σε αρχαία μνημεία.
4. Η εξουσία του διευθυντή του Τμήματος Αρχαιοτήτων να επιβάλλει την κατάθεση εγγυητικής επιστολής ως προϋπόθεση για τη χορήγηση άδειας χρήσης μουσείου/αρχαίου μνημείου για σκοπούς τέλεσης πολιτικού γάμου, καθότι η πρόνοια αυτή θα είναι πρακτικά ανεφάρμοστη, σε περίπτωση που το ενδιαφερόμενο πρόσωπο δε διαθέτει τραπεζικό λογαριασμό στη Δημοκρατία.

Αναφορικά με τα πιο πάνω ζητήματα, η εκπρόσωπος του Υπουργείου Μεταφορών, Επικοινωνιών και Έργων ανέφερε τα ακόλουθα:

1. Η εξουσία του διευθυντή του Τμήματος Αρχαιοτήτων να χορηγεί άδεια χρήσης μουσείων και αρχαίων μνημείων για σκοπούς τέλεσης πολιτικών γάμων, υπό οποιοσδήποτε όρους, προϋποθέσεις ή δεσμεύσεις κρίνει εύλογες ή αναγκαίες, περιλήφθηκε στους κανονισμούς με στόχο την περαιτέρω προστασία των μουσείων και αρχαίων μνημείων, σημειώνοντας ότι οι σχετικές πρόνοιες των κανονισμών αφορούν αποκλειστικά την τελετή πολιτικού γάμου και όχι δεξίωση ή άλλο εορτασμό, ώστε να διασφαλίζεται η προστασία των σχετικών χώρων.
2. Ο προβλεπόμενος μέγιστος επιτρεπόμενος αριθμός των 700 ατόμων όσον αφορά παρευρισκομένους σε πολιτιστικές εκδηλώσεις στο Αρχαίο Ωδείο Πάφου διατυπώθηκε εκ παραδρομής από το Τμήμα Αρχαιοτήτων αντί του μεγίστου επιτρεπόμενου αριθμού των 500 ατόμων, σημειώνοντας παράλληλα ότι ο αντίστοιχος υπολογισμός του μέγιστου επιτρεπόμενου αριθμού ατόμων για τα υπόλοιπα αρχαία μνημεία στα οποία επιτρέπεται η διοργάνωση πολιτιστικών εκδηλώσεων βασίστηκε στη μέχρι σήμερα εμπειρία από εκδηλώσεις που πραγματοποιήθηκαν στους σχετικούς χώρους.
3. Η πρόνοια που προβλέπει την εξουσία του διευθυντή του Τμήματος Αρχαιοτήτων να επιβάλλει την κατάθεση εγγυητικής επιστολής ως προϋπόθεση για τη χορήγηση άδειας χρήσης μουσείου/αρχαίου μνημείου για σκοπούς τέλεσης πολιτικού γάμου προστέθηκε στους υπό αναφορά κανονισμούς από την επιτροπή κατά τη συζήτησή τους, η οποία ωστόσο είναι μη εφαρμόσιμη, σε περίπτωση που το ενδιαφερόμενο πρόσωπο το οποίο δε διαθέτει τραπεζικό λογαριασμό στη Δημοκρατία.

Η εκπρόσωπος της Νομικής Υπηρεσίας της Δημοκρατίας, σε σχέση με την προβλεπόμενη ποινή για παράβαση των προνοιών που ρυθμίζουν την τέλεση πολιτικών γάμων σε μουσεία/αρχαία μνημεία, ανέφερε ότι για σκοπούς ασφάλειας δικαίου το ύψος αυτής θα πρέπει να παραμείνει όπως προβλέπεται στους προτεινόμενους κανονισμούς, ως η πρόνοια αυτή διαμορφώθηκε στο πλαίσιο της συζήτησής τους στην επιτροπή, ήτοι σε ποσό που δεν υπερβαίνει τα €750 και δεν πρέπει να κυμαίνεται ανάλογα με το μέγεθος τυχόν προκληθείσας ζημιάς στο αρχαίο μνημείο.

Παρά τις επεξηγήσεις που δόθηκαν από τους κυβερνητικούς αρμοδίους στην επιτροπή αναφορικά με τα πιο πάνω, μέλη και μη μέλη αυτής δήλωσαν ότι εξακολουθούν να διαφωνούν με ορισμένες πρόνοιες των κανονισμών, γι’ αυτό και θα καταθέσουν γραπτές τροπολογίες κατά τη συζήτησή τους στην ολομέλεια του σώματος. .

Η Κοινοβουλευτική Μεταφορών, Επικοινωνιών και Έργων, λαμβάνοντας υπόψη όλα όσα τέθηκαν ενώπιόν της, τροποποίησε την πρόνοια των κανονισμών η οποία καθορίζει τον μέγιστο επιτρεπόμενο αριθμό παρευρισκομένων σε πολιτιστικές εκδηλώσεις στο Αρχαίο Ωδείο Πάφου από 700 άτομα σε 500 και επιφυλάχθηκε να τοποθετηθεί επί των προνοιών τους κατά τη συζήτησή τους ενώπιον της ολομέλειας του σώματος.

5 Ιουλίου 2022

Αρ. Φακ.: 23.03.059.007-2022

ΑΔ/ΑΠ/ΧΧ